M. Urbáni, poslanec: (2007-10-17):
Za našej vlády došlo k zmene vlastníckych vzťahov, došlo k zmene štruktúry a transformácii hlavne ambulantnej zdravotnej činnosti, či vo všeobecnej, alebo špecializovanej ambulantnej sfére, došlo k zmene a transformácii lekární a všetky tieto zdravotnícke zariadenia dnes fungujú a nevytvárajú dlhy. Za posledných osem rokov sa nespravilo nič ani vo veľkej reforme ministra Zajaca, opakovane som ho za to tu kritizoval, že sektor, ktorý z rozpočtu zdravotníctva pohlcuje 40 – 45 %, keď dobre fungujú nemocnice, údajne teraz niekto hovorí, že len 20 % z rozpočtu, tak potom je to absolútne poddimenzovaný sektor. Ale tu sme nespravili žiadnu transformáciu. To, že sme delimitovali niektoré zdravotnícke zariadenia do obcí alebo na vyššie územné celky, až toľko sme s nimi nespravili. Ďalej. Vo vládnom programe máme, za čo som aj ja bojoval, že uznávame všetky formy vlastníctva. Vďaka tomu, že nebola dotiahnutá za minulé roky reforma v nemocniciach, nemocnice sa ďalej zadlžujú. Zadlžujú sa takým systémom, že platia na penále a na príslušenstve za neplatenie až 10 % zo svojho objemu. Zoberte si nemocnicu, ktorá má rozpočet ročný alebo obrat 1 mld., ona 100 miliónov korún vyhodí pre exekútorov a na penále. Akú to má logiku? A my v rozpočte sa budeme o chvíľu hádať o každý milión, aby sme niekde do niektorej organizácie vedeli dostať. Čiže chcem povedať, že transformácia vlastne je potrebná. A keď chceme, aby len štát ostal vlastníkom zdravotníckych zariadení, potom nemusíme zastavovať transformáciu. Transformácia poskytovateľov vo vlastníctve štátu na štátom vlastnené akciové spoločnosti je najjednoduchší spôsob, ako vniesť do hospodárenia nemocníc transparentnosť, štandardné a jednotné výkazníctvo a možnosť účinnej kontroly. Premena na zákonmi jednoznačne definovanú ekonomicko-právnu jednotku zrovnoprávni poskytovaľov vo vzťahoch s poisťovňami, dodávateľmi a prinesie povinnosť každého každoročného auditovania výsledkov a v neposlednom rade umožní ministerstvu zdravotníctva účinne motivovať manažmenty nemocníc na základe merateľných kritérií. Je otázkou, či niektoré koncové nemocnice by nemali byť ozaj nadštandardne vybavené a nadštandardne zásobené prostriedkami, aby poskytli ako posledné to, čo druhé nemocnice pre občana, pre chorého pacienta nemôžu poskytnúť. Špecializované nemocnice, ktoré tu existujú, netvoria dlhy, fungujú dobre a poskytujú veľmi dobre zdravotnú starostlivosť, sú štátne, ale sú akciové spoločnosti. Čiže o čo ide? Je tu mnoho vecí, o ktorých by som dlho mohol rozprávať. Ale v každom prípade si myslím, že všetko, každá organizácia, ktorá je dobre riadená, má dobrý manažment, ktorý nekradne, netuneluje, môže byť bez ohľadu na vlastnícky vzťah dobrá. Ale zatiaľ za posledných 17 rokov ma nikto nepresvedčil, že príspevkové organizácie sú tie formy riadenia a spravovania zdravotníckych zariadení, ktoré by poskytovali lepší štandard a ekonomicky by sa vedeli správať. Preto hľadám roky spôsob s mojimi kolegami aj v našom profesijnom klube, s kolegami z iných strán, ktorí sa zaoberajú organizáciou zdravotníctva, a v našom profesijnom klube Ľudovej strany – HZDS sme zašli aj, zatiaľ to dávam ako filozofickú otázku, ďalej vo svojom názore na pokračovanie transformácie nemocníc. Chceme do tohto procesu vtiahnuť aj zamestnancov nemocníc. Chceme, aby mali bezprostredný podiel na riadení nemocníc, a chceme lekárov aj sestry bezprostredne motivovať na výsledkoch ich náročnej a ťažkej práce. Predložím Výboru Národnej rady Slovenskej republiky pre zdravotníctvo návrh na vytvorenie zamestnaneckých akciových spoločností, ktoré by mohli byť v štyroch etapách. V prvom rade oddlženie nemocníc, vznik zamestnaneckej akciovej spoločnosti, transformácie nemocnice na akciovú spoločnosť a prevod majetkovej účasti na zamestnaneckú spoločnosť a zamestnancov a podmienky trvalej finančnej udržateľnosti musia byť splnené. Zamestnanecká akciová spoločnosť by mohla alebo mala splniť tieto podmienky: nesmie byť založená na podnikanie, nadobúdať akcie bude môcť každý zamestnanec nemocnice a akcie budú prevoditeľné iba medzi zamestnancami. Podmienky trvalej finančnej udržateľnosti sú zásadne niektoré. To je po prvé platenie za ceny výkonu, koľko ten výkon skutočne stojí, koľko má tá nemocnica naň náklad; nový platobný mechanizmus rešpektujúci náročnosť a nákladnosť poskytovanej zdravotnej starostlivosti, zavedenie vykazovania a kódovania, vyššia efektívnosť procesov a vstupov v nemocnici a systémové zefektívnenie siete. Aby toto všetko mohlo fungovať, musí už konečne prísť na svetlo sveta a do života elektronický informačný systém, ktorý v reálnom čase on-line bude spájať všetkých poskytovateľov zdravotnej starostlivosti. Je to jeden z návrhov, dámy a páni, ktorý budeme analyzovať. Budem predkladať na výbore aj niektoré konkrétne čísla, nechcem vás tým zdržiavať. Ale v každom prípade povedať, že len príspevkové organizácie sú tie, ktoré štát bude vedieť spravovať, tak si myslím, že nie je správne, a musím protestovať, keby som tu nebol dnes povedal, bol by som proti sebe a proti mojej snahe priniesť aspoň malinké zlepšenie mojou účasťou na zlepšení zdravotníckeho systému na Slovensku a, samozrejme, dostať občanovi lepšie poskytovanie zdravotníckych služieb. Ďakujem pekne.